เซียนเชื่อดอกเบี้ยลง เดินตามแนวโน้มโลก
ลุ้นดอกเบี้ยนโยบายลงครึ่งปีหลัง เพื่อรักษาเสถียรภาพเศรษฐกิจ
11 ก.ค. 2555

ลุ้นดอกเบี้ยนโยบายลงครึ่งปีหลัง เพื่อรักษาเสถียรภาพเศรษฐกิจ
นายบัณฑิต นิจถาวร ประธานกรรมการสมาคมตลาดตราสารหนี้ไทย กล่าวในการปาฐกถา “ทิศทางเศรษฐกิจและดอกเบี้ยไทย ท่ามกลางกระแสเงินทุนไหลเข้าและวิกฤตหนี้ยุโรป” ว่า ในครึ่งปีหลังมีปัจจัยสนับสนุนการเติบโตของเศรษฐกิจ 2 ประการ ได้แก่ การเบิกจ่ายงบประมาณของภาครัฐ ทั้งงบประจำและงบลงทุนเพื่อฟื้นฟูน้ำท่วม อีกประการคือราคาน้ำมันที่มีแนวโน้มลดลงตามภาวะเศรษฐกิจโลกที่ชะลอตัว ซึ่งทำให้การใช้น้ำมันลดลง อันเป็นผลดีทำให้ต้นทุนของภาคธุรกิจลดลง ส่งผลให้ราคาสินค้าและเงินเฟ้อไม่เร่งตัวขึ้นมาก
ทั้งนี้ การที่เงินเฟ้อในครึ่งปีหลังมีแรงกดดันน้อยลง ช่วยให้ธนาคารแห่งประเทศไทย (ธปท.) มีพื้นที่ในการดำเนินนโยบายการเงินที่ผ่อนคลายมากขึ้นเพื่อสนับสนุนให้เศรษฐกิจสามารถฟื้นตัวได้ต่อเนื่อง หลังจากเกิดปัญหาน้ำท่วม และสามารถตั้งรับกับภาวะเศรษฐกิจโลกที่จะเข้ามากระทบ
“การที่ดอกเบี้ยนโยบายประเทศต่างๆ ปรับตัวลดลง ประเทศไทยก็ควรพิจารณาอัตราดอกเบี้ยนโยบายไปในทิศทางเดียวกับตลาดการเงินโลก เพื่อไม่ให้มีเงินทุนไหลเข้ามาเก็งกำไร และช่วยพยุงเศรษฐกิจในช่วงที่ยูโรโซนมีปัญหา ตอนนี้ ธปท.มีความสามารถที่จะลดดอกเบี้ยได้ เพราะแรงกดดันเงินเฟ้อลดลง สามารถใช้นโยบายดอกเบี้ยผ่อนคลายครึ่งปีหลังได้ โดยไม่กระทบกับกรอบเป้าหมาย” นายบัณฑิต กล่าว
อย่างไรก็ดี การที่แนวโน้มอัตราดอกเบี้ยลดลง เป็นแรงจูงใจให้รัฐบาลและภาคเอกชนมีทางเลือกในการออกตราสารหนี้มากขึ้น